**Maija-Liisa Friman** (o.s. Sirviö, s. 1952 Iisalmi) on suomalainen diplomi-insinööri, yritysjohtaja ja hallitustyön ammattilainen. Vuonna 2005 ja uudelleen vuonna 2012 hänet arvioitiin Suomen vaikutusvaltaisimmaksi naiseksi yritysmaailmassa Talouselämä-lehden vuosittaisessa Päättäjänaiset-katsauksessa.
 Hän on ollut myös Pohjois-Euroopan menestyksekkäimpien liikenaisten listalla (vuonna 2015 sijalla 15/20). Vuonna 2017 Fridman arvioitiin Suomen talouselämän päättäjänaisista kahdeksanneksi merkittävimmäksi.

Friman valmistui kemian diplomi-insinööriksi Teknillisestä korkeakoulusta 1978. Ensimmäinen työ oli Kemiran Harjavallan lannoitetehtaan käyttöinsinöörinä, sitten 1982–1990 Kemiran tehtävissä Meksikossa ja Georgian osavaltion Savannah'ssa Yhdysvalloissa. Vuonna 1992 Friman meni toimitusjohtajaksi ruotsalaisomisteiseen kipsilevy-yhtiöön Gyprociin. Vuonna 2000 hän siirtyi energiayhtiö Vattenfall Oy:n toimitusjohtajaksi ja toimi sitten Aspocomp Groupin toimitusjohtajana 2004–2007.

Vuodesta 2007 Friman on keskittynyt hallitustyöskentelyyn useissa merkittävissä yrityksissä ja yhteisöissä. Vuonna 2012 Talouselämä-lehti arvioi hänet Suomen vaikutusvaltaisimmaksi päättäjänaiseksi. Hän toimi tuolloin hallituksen puheenjohtajana Ekokemissä ja Helsingin Diakonissalaitoksessa, varapuheenjohtajana Neste Oilin hallituksessa sekä jäsenenä ja tarkastusvaliokunnan puheenjohtajana TeliaSonerassa ja Finnairissa. Hän istui myös Ruotsin valtion omistaman rautamalmiyhtiö LKAB:n hallituksessa.

Friman on ollut hallituksen jäsenenä myös muun muassa Metso Oyj:ssä 2003–2012, Suomen Lääketieteen Säätiössä 2003–2011, Keskinäinen Eläkevakuutusyhtiö Ilmarisessa 2005–2009, Sponda Oyjssä 2001–2007, Helsingin Suomalaisessa Yhteiskoulussa 2002–2006, Rautaruukki Oyj:ssä 2002–2004 sekä Empower Oy:ssä 2000–2004.

Yksityiselämä
-------------

Maija-Liisa Frimanin puoliso on ekonomi, varatuomari Kaj Friman. Heillä on aikuinen tytär.

Lähteet
-------

1. 1 2 3  Eija Pöysä (toim.): *Yritysraportti 2017*, s. 266–272. Saara Kohon artikkeli *Naiset vallan ytimessä* (Päättäjänaiset 2017). Talouselämä-lehti, 2017. ISBN 978-952-14-3306-1.
2. 1 2 3 4  Maija-Liisa Friman M.Sc. (Chem. Eng) Bloomberg, bloomberg.com. Viitattu 7.3.2017. (englanniksi)
3. 1 2 3 4  Mikkonen, Antti: Liian helppoa! Suomen ykkösnaispäättäjä Maija-Liisa Friman haluaa takaisin opintolainat.  *Talouselämä*, 17.7.2012, s. 44–48.  Talentum Oyj.
4. ↑  Mikkonen, Antti: Maija-Liisa Friman on vaikutusvaltaisin nainen yritysmaailmassa  20.4.2012. Talouselämä. Viitattu 17.7.2012 (päivitetty 7.3.2017).
5. 1 2  Annette Blencowe: Talouselämä valitsi Maija-Liisa Frimanin vaikutusvaltaisimmaksi naiseksi  20.4.2012. Yleisradio, yle.fi. Viitattu 7.3.2017.
6. ↑  Pohjois-Euroopan menestynein nainen tulee Venäjältä - Top 20 -listalla kaksi suomalaista  20.8.2015. talouselama.fi. Viitattu 7.3.2017.
7. ↑  Anniina Turunen: Top 20 Women in Business in Northern Europe  2017. nbforum.com. Viitattu 7.3.2017. (englanniksi)
8. ↑  Aspocompin toimitusjohtaja Maija-Liisa Friman Plaza, Otavamedia. Viitattu 17.7.2012. [vanhentunut linkki]
9. ↑  Konserni / Hallitus Finnair Oyj. Viitattu 17.7.2012.

Aiheesta muualla
----------------

* Hyvä johtaja on hyvä johtaja (Maija-Liisa Friman - Naisjohtajaohjelma, 2012) (youtube.com)